b"\n_START_ARTICLE_\nFuncions parelles i imparelles\n_START_PARAGRAPH_\nEn matem\xc3\xa0tiques, les funcions parelles i les funcions imparelles s\xc3\xb3n funcions que satisfan unes relacions de simetria particulars respecte als canvis de signe. S\xc3\xb3n importants en moltes \xc3\xa0rees de l'an\xc3\xa0lisi matem\xc3\xa0tica, especialment en l'estudi de les s\xc3\xa8ries de pot\xc3\xa8ncies i les s\xc3\xa8ries de Fourier._NEWLINE_La paritat d'una funci\xc3\xb3 \xc3\xa9s el seu car\xc3\xa0cter parell, imparell, o cap dels dos._NEWLINE_Les funcions parelles o imparelles reben aquest nom per la paritat dels pot\xc3\xa8ncies de les funcions potencials que satisfan cada condici\xc3\xb3: la funci\xc3\xb3 f(x) = x\xe2\x81\xbf \xc3\xa9s una funci\xc3\xb3 parella si n \xc3\xa9s un enter parell, i \xc3\xa9s una funci\xc3\xb3 imparella si n \xc3\xa9s un enter imparell.\n_START_SECTION_\nAlguns fets\n_START_PARAGRAPH_\nUna funci\xc3\xb3 parella o imparella no t\xc3\xa9 per qu\xc3\xa8 ser diferenciable, ni tan sols cont\xc3\xadnua. Per exemple, la funci\xc3\xb3 de Dirichlet \xc3\xa9s parella, per\xc3\xb2 no \xc3\xa9s cont\xc3\xadnua enlloc. Les propietats que impliquen s\xc3\xa8ries de Fourier, s\xc3\xa8ries Taylor, derivades, etc., nom\xc3\xa9s es poden aplicar quan aquestes entitats existeixen."